La comunitat educativa de Llíria torna a les aules el pròxim dilluns 9 setembre
06 de setembre de 2024

Després d'un estiu intens de treball i coordinació, l'Ajuntament de Llíria informa que el nou IES Camp de Túria estarà plenament operatiu a partir de la setmana vinent, tal com estava previst.

Durant els últims mesos, el Consistori ha realitzat diverses actuacions amb l'objectiu de garantir que les instal·lacions educatives del municipi estiguen en les millors condicions per a l’acollida de l'alumnat. Entre estes actuacions, s'inclouen treballs de manteniment i millores en les infraestructures, així com la dotació de nous equipaments per a assegurar que l'inici de curs es desenvolupe amb total normalitat i de la millor manera possible.

En el cas concret de les obres que s'estan executant en el CEIP Sant Vicent, i consultada la inspecció educativa, s'han implementat totes les mesures necessàries perquè les activitats escolars es desenvolupen sense interrupcions per a l'alumnat i el personal docent del col·legi, coordinant l'organització dels espais perquè les obres no afecten el funcionament habitual de les classes, la seguretat de l'alumnat o la qualitat educativa del centre. D'esta manera, l'Ajuntament de Llíria vol traslladar un missatge de tranquil·litat a totes les famílies de cara a l'inici del nou curs escolar.

A més, s'han mobilitzat tots els recursos necessaris per a facilitar una tornada segura i organitzada, en col·laboració amb els centres educatius i les autoritats competents. L'Ajuntament s'ha compromés a garantir que l'alumnat, professorat i resta del personal compten amb un espai segur i adequat per a desenvolupar el curs 2024-2025.

Així, continuarà treballant de manera activa i coordinada per a recolzar en la comunitat educativa, estant a la disposició de qualsevol necessitat que puga sorgir.

Des de l'Ajuntament de Llíria volem agrair la confiança i la col·laboració de les famílies i les institucions implicades. Amb el compromís de totes les parts, estem convençuts que la tornada a les aules es durà a terme de manera fluida i satisfactòria.